**Dalibor Dvorský** (s. 15. kesäkuuta 2005 Zvolen, Slovakia) on slovakialainen jääkiekkoilija, joka edustaa Ruotsin pääsarjassa SHL-joukkue IK Oskarshamnissa. Hän on pelipaikaltaan keskushyökkääjä. Dvorskýa on yleisesti pidetty yhtenä ikäluokkansa lupaavimmista pelaajista ja hänestä on parhaimmillaan odotettu Connor Bedardin ja Matvei Mitškovin ohella jopa ykkösvarausta NHL:n varaustilaisuuteen 2023.

Ura
---

### Seuraura

Dvorský aloitti jääkiekkoilun HKm Zvolenissa entisen NHL-pelaaja Marián Gáboríkin järjestämässä kiekkokoulussa, mutta hän muutti perheineen jo kahdeksanvuotiaana Ruotsin Tukholmaan, kun Dvorskýn vanhemmat halusivat antaa pojalleen parhaan mahdollisen ympäristön kehittyä jääkiekkoilijana. Hän aloitti Ruotsissa pelaamisen IFK Tumban joukkueessa. Dvorský siirtyi juniorina sittemmin Flemingsbergs IK:hon, josta hän siirtyi kaudeksi 2019–2020 Linköping HC:n U16-joukkueeseen. Samalla kaudella Dvorský palasi kotimaahansa ja siirtyi lähtöseuransa Zvolenin B-nuoriin.

Kauden 2020–2021 Dvorský aloitti Ruotsissa AIK IF:n J18-joukkueessa. Hän oli aluesarjassa joukkueen paras pistemies ja syöttäjä tehoilla 4+10=14. Koska Ruotsin juniorisarjojen kaudet keskeytettiin paikallisten koronavirusrajoitusten vuoksi jo lokakuun lopulla, Dvorský palasi tammikuussa 2021 loppukaudeksi kotimaahansa ja siirtyi Extraliga-joukkue HC Banská Bystrican joukkueeseen. Hän teki Extraliga-debyyttinsä vain 15-vuotiaana 8. tammikuuta 2021 HC Nové Zámkya vastaan. Dvorský merkittiin joukkueensa kolmossentteriksi laidoilleen Michal Kabáč ja Martin Kriška. Hän sai ottelussa jääaikaa 15.38 minuuttia. Dvorský keräsi ottelusa teholukeman –1. Extraliga-uransa avausmaalin hän teki kymmenennessä ottelussaan 2. helmikuuta 2021 HK Nitraa vastaan. Dvorský keräsi ottelusta teholukeman +2. Dvorskýsta tuli liigan historian nuorin maalintekijä vain 15 vuoden, seitsemän kuukauden ja 18 päivän ikäisenä. Ennätys oli aiemmin hänen esikuvansa Marián Gáboríkin hallussa vuodelta 1998. Dvorský pelasi Extraligassa kauden aikana kaikkiaan 20 runkosarjaottelua tehopistein 2+2=4.

Chicago Steel varasi Dvorskýn 225. pelaajana USHL:n varaustilaisuudessa 2021. Hän päätti kuitenkin palata kaudeksi 2021–2022 Ruotsiin AIK:n organisaatioon. Dvorský aloitti kautensa seuran J20-joukkueessa, mutta hän nousi kuitenkin kauden mittaan AIK:n miesten joukkueeseen Ruotsin toiseksi korkeimmalle sarjatasolle HockeyAllsvenskaniin. Dvorský debytoi sarjassa 29. lokakuuta 2021 Södertälje SK:ta vastaan. Hän pelasi heti joukkueen ykkösketjussa Lucas Carlssonin ja Christian Sandbergin kanssa. Dvorský teki ensimmäisen Allsvenskan-maalinsa 1. joulukuuta 2021 vieraissa IF Troja-Ljungbya vastaan. Hän ratkaisi AIK:lle 1–2-voiton onnistuttuaan maalinteossa voittomaalikilpailussa. Dvorskýsta tuli 16 vuoden ja 169 päivän ikäisenä Allsvenskanin kaikkien aikojen viidenneksi nuorin maalintekijä sekä nuorin ulkomaalainen maalintekijä. Helmikuussa 2022 hän teki AIK:n kanssa kaksivuotisen ammattilaissopimuksen.

### Maajoukkueura

Dvorský pelasi alle 20-vuotiaiden MM-kilpailuissa vuonna 2022. Turnaus kuitenkin keskeytettiin useassa joukkueessa ilmenneiden koronavirustartojen vuoksi.

Dvorský pelasi myös alle 18-vuotiaiden Hlinka Gretzky Cupissa vuonna 2021, jolloin hän voitti hopeaa. Dvorský onnistui tekemään kypärätempun turnauksen kahdessa ensimmäisessä ottelussa; sekä avausottelussa Yhdysvaltoja vastaan että seuraavassa ottelussa Saksaa vastaan, jolloin Dvorský teki jopa tehot 3+4=7, kun Slovakia voitti ottelun murskalukemin 12–2. Hän teki turnauksessa lopulta viidessä ottelussa tehot 8+4=12. Dvorský ja Venäjän Matvei Mitškov sivusivat turnauksen kaikkien aikojen maaliennätystä, joka oli Venäjän Vasili Podkolzinin (2018) ja Kanadan Cole Perfettin (2019) hallussa. Dvorský sivusi myös Perfettin hallussa ollutta piste-ennätystä, mutta samassa turnauksessa Venäjän Matvei Mitškov (8+5=13) kuitenkin rikkoi sen. Yhteensä Dvorský on pelannut viisi nuorten ja kymmenen poikien maaottelua.

Muuta
-----

Dvorský on maininnut esikuvakseen hänen kiekkokouluaan pitäneen Marián Gáboríkin, mutta kertonut ihailleensa varhain juniorina myös Sidney Crosbya. Dvorský on kertonut myöhemmin seuranneensa Nicklas Bäckströmin pelaamista.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2020–2021 | AIK IF | J18 Region | 6 | 4 | 10 | 14 | 0 | – | – | – | – | – |
|  | HC Banská Bystrica | SloEL | 20 | 2 | 2 | 4 | 8 | – | – | – | – | – |
| 2021–2022 | AIK IF | J20 Nationell | 33 | 20 | 20 | 40 | 43 | 6 | 1 | 5 | 6 | 2 | JMM | 4 | 1 | 1 | 2 | 0 |
|  | AIK IF | Allsvenskan | 17 | 2 | 1 | 3 | 0 | – | – | – | – | – | U18 D1A | 5 | 5 | 6 | 11 | 4 |
| 2022–2023 | AIK IF | Allsvenskan | 38 | 6 | 8 | 14 | 16 | – | – | – | – | – | JMM | 5 | 1 | 2 | 3 | 0 |
|  | AIK IF | J20 Nationell | 10 | 10 | 11 | 21 | 2 | 3 | 3 | 1 | 4 | 0 | U18 | 7 | 8 | 5 | 13 | 6 |
| 2 kautta | yhteensä | Allsvenskan | 55 | 8 | 9 | 17 | 16 | – | – | – | – | – |

Lähteet
-------

* Dalibor Dvorský The Internet Hockey Databasessa (englanniksi)
* Dalibor Dvorský Eurohockey-sivustolla (englanniksi)
* Dalibor Dvorský *Elite Prospects*. Everysport Media Group AB.  (englanniksi)

### Viitteet

1. ↑  Dalibor Dvorsky (@dali\_dvorsky) • Instagram photos and videos
2. ↑  Dalibor Dvorský The Internet Hockey Databasessa (englanniksi)
3. 1 2 3 4 5 6 7  Dalibor Dvorský *Elite Prospects*. Everysport Media Group AB.  (englanniksi)
4. ↑  Saarela, Mikko: Slovakian 16-vuotias kiekkotoivo hirmutikissä – haastaa Matvei Mitshkovin ja Connor Bedardin ikäluokan top 3:ssa *suomikiekko.com*.  20.10.2021. Nordic Sport Media. Viitattu 8.1.2022.
5. 1 2 3  Hudak, Juraj: 15-year-old Slovak scores record *iihf.com*.  2.3.2021. IIHF. Viitattu 8.1.2022. (englanniksi)
6. ↑  Jansson, Martin: AIK:s Dalibor Dvorsky är en av världens största talanger: "Svenska folket tog mig in på ett fint sätt" *hockeysverige.se*.  15.10.2021. SOLNA:  Everysport Media Group AB. Viitattu 8.1.2022. (ruotsiksi)
7. ↑  Elite Prospects - AIK J18 *eliteprospects.com*. Everysport Media Group AB. Viitattu 8.1.2022. (englanniksi)
8. ↑  Prichádzajú Cardwell a Dvorský, končia Vay, Brejčák aj Winquist *hc05.sk*.  6.1.2021. HC ´05 BANSKÁ BYSTRICA, a.s. Viitattu 8.1.2022. (slovakiksi)
9. 1 2  Saarela, Mikko: Kahdessa ottelussa jättipisteet! 16-vuotias slovakki murskaamassa alle 18-vuotiaiden ennätyksiä *suomikiekko.com*.  4.8.2021. Nordic Sport Media. Viitattu 8.1.2022.
10. ↑  Tipos extraliga *HockeySlovakia.sk*.  8.1.2021. Slovenský zväz ľadového hokeja. Viitattu 8.1.2022. (slovakiksi)
11. ↑  Tipos extraliga *HockeySlovakia.sk*.  8.1.2021. Slovenský zväz ľadového hokeja. Viitattu 8.1.2022. (slovakiksi)
12. ↑  Tipos extraliga *HockeySlovakia.sk*.  2.2.2021. Slovenský zväz ľadového hokeja. Viitattu 8.1.2022. (slovakiksi)
13. 1 2  Dalibor Dvorský Eurohockey-sivustolla (englanniksi)
14. ↑  Calderon, Gustav: AIK:s kross i derbyt – nollade Södertälje *expressen.se*.  29.10.2021. AB Kvällstidningen Expressen. Viitattu 8.1.2022. (slovakiksi)
15. ↑  Gustavsson, Jonas: Tätt och jämnt i fyra av fem matcher *hockeyallsvenskan.se*.  1.12.2021. HockeyAllsvenskan AB. Viitattu 8.1.2022. (slovakiksi)
16. ↑  Dalibor Dvorsky skriver 2-årskontrakt *aikhockey.se*.  7.2.2022. AIK Ishockey AB. Viitattu 9.2.2022. (slovakiksi)
17. ↑  Game detail: 02 Aug 2021, Slovakia - USA *Eurohockey.com*.  2.8.2021. European Ice Hockey Online AB & eSports.cz s.r.o. Viitattu 8.1.2022. (englanniksi)
18. ↑  Game detail: 03 Aug 2021, Slovakia - Germany *Eurohockey.com*.  3.8.2021. European Ice Hockey Online AB & eSports.cz s.r.o. Viitattu 8.1.2022. (englanniksi)
19. ↑  Elite Prospects - Hlinka Gretzky Cup Stats All-time season *eliteprospects.com*. Everysport Media Group AB. Viitattu 8.1.2022. (englanniksi)